Sodba U 1283/93-4
Sodna praksa Vrhovnega sodišča, 1995-05-25

Vložena sredstva v obveznice se za zmanjšanje osnove lahko dokazujejo le s predložitvijo obveznic.

Tožena stranka je z izpodbijano odločbo zavrnila tožnikovo tožbo zoper odločbo Republiške uprave za javne prihodke - Izpostave Domžale št. ... z dne ..., s katero je bila tožniku odmerjena dohodnina za leto 1991. Tožena stranka v izpodbijani odločbi navaja, da tožniku znesek 16.916 SIT, ki se nanaša na sredstva vložena v obveznice ni bil priznan, ker tožnik nima več vrednostnega papirja, saj ga je po pritožbenih navedbah prodal 9.1.1992. Zmanjšanje osnove za dohodnino se po 2. odstavku 7. člena zakona o dohodnini prizna po vsakem vrednostnem papirju samo enkrat, zato mora zavezanec v odmernem postopku predložiti davčnemu organu poleg potrdila o vplačilu tudi sam vrednostni papir, tožnik pa tega ni predložil, zato mu znižanje po 1. točki 7. člena zakona o dohodnini ni bilo priznano.

Tožnik v tožbi navaja, da je v odmernem postopku na povabilo predložil ustrezni dokument in sicer interni nalog banke, s katerim je 21.1.1991 kupil za 1.800 DEM obveznic Republike Slovenije in interni nalog za gotovinsko izplačilo z dne 9.1.1992, ko je te obveznice prodal. Po zakonu o dohodnini ni predpisano, da so ustrezni dokumenti o vlaganju sredstev v nakup obveznic samo obveznice in ne, da je v odmernem postopku potrebno predložiti v vpogled sam vrednostni papir. Predlaga, da se izpodbijana odločba odpravi.

Tožena stranka v odgovoru na tožbo predlaga zavrnitev tožbe iz razlogov izpodbijane odločbe.

V obravnavanem primeru je sporno, ali je tožniku utemeljeno bilo zavrnjeno uveljavljano zmanjšanje osnove za dohodnino po 1. točki 1. odstavka 7. člena zakona o dohodnini (Uradni list RS, št. 48/90 in 34/91). Iz upravnih spisov izhaja, da je tožnik za odmero dohodnine v letu 1991 uveljavljal zmanjšanje osnove za sredstva za nakup obveznic Republike Slovenije. V odmernem postopku dohodnine pa je zahtevek za zmanjšanje osnove bil zavrnjen, ker tožnik na poziv ni predložil obveznic. Tožnik je nakup obveznic dokazoval z internimi bančnimi nalogi. Po že navedeni zakonski določbi se osnova za dohodnino zmanjša med drugim za sredstva vložena v obveznice. Po 2. odstavku 7. člena istega zakona o dohodnini se zmanjšanje osnove po 1. točki tega člena prizna po vsakem vrednostnem papirju samo enkrat. Iz tega izhaja, da se zmanjšanje osnove za sredstva vložena v obveznice lahko uspešno uveljavlja le s predložitvijo obveznice, kajti drugače se ne bi moglo zagotoviti samo enkratno uveljavljanje zmanjšanja osnove za dohodnino za sredstva vložena v obveznice. V obravnavanem primeru pa tožnik obveznic ni predložil, to ni sporno, zato mu utemeljeno ni bilo priznano uveljavljano zmanjšanje osnove za dohodnino za sredstva, ki bi jih naj vložil v nakup obveznic.

Glede na navedeno je sodišče tožbo na podlagi 2. odstavka 42. člena zakona o upravnih sporih kot neutemeljeno zavrnilo. Določbe zakona o upravnih sporih je sodišče smiselno uporabilo kot določbe predpisa Republike Slovenije, skladno s 1. odstavkom 4. člena ustavnega zakona za izvedbo temeljne ustavne listine o samostojnosti in neodvisnosti Republike Slovenije (Uradni list RS, št. 1/91-I).

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.